Lipă, despre noul stadion din Șoseaua Ștefan cel Mare: Dinamo va avea ceea ce merită
Preşedinta Agenţiei Naţionale pentru Sport (ANS), Elisabeta Lipă, a declarat, vineri, că prin construcţia noului stadion din Şoseaua Ştefan cel Mare, Dinamo va avea în cele din urmă ceea ce merită.
"Faptul că va începe construcţia noului stadion Dinamo este una dintre veştile bune. Şi nu doar pentru fotbalişti, dar şi pentru locuitorii din zonă. Odată cu acest nou stadion, Dinamo va avea ceea ce merită. Nu contează în cât timp. În general la noi lucrurile se fac foarte greu, birocraţia este exagerată, dar important este că se fac paşi mici şi siguri. Eu sper să nu dureze mult, să nu se termine construcţia când nu o să mai fiu eu în sport", a spus Lipă, fostă preşedintă a Clubului Sportiv Dinamo.
Ministerul Dezvoltării, Lucrărilor Publice şi Administraţiei a anunţat că Guvernul României a aprobat în şedinţa de joi indicatorii tehnico-economici pentru reconstrucţia stadionului Dinamo, care va avea o capacitate de 25.059 de locuri şi va costa aproximativ 171 de milioane de euro.
Elisabeta Lipă a fost prezentă, joi, la Complexul Sportiv Naţional de la Snagov acolo unde a avut loc un eveniment organizat cu ocazia prezentării unui parteneriat între Federaţia Română de Canotaj şi compania imobiliară Nusco.
"Urăm bun venit noului nostru partener în mijlocul familiei canotajului, o familie puternică şi exemplară. Aceşti sportivi, majoritatea dintre ei, au o istorie frumoasă în reprezentarea României la Campionatele Europene, Mondiale şi Jocurile Olimpice. Aşa că împreună sperăm la un Paris frumos cum de mult n-a avut canotajul românesc", a menţionat Elisabeta Lipă.